Runje tak kaž w tamnych karnewalowych srjedźišćach bliža so tež w Kulowje wjerškej pjateho počasa. Prjedy hač tam jutře žony komando přewozmu, wotměchu Kulowčenjo minjenu sobotu tradicionalny maskowy bal.
Kulow (UH/SN). Nimo kapičkowych wječorow a dalšich zarjadowanjow słuša tež maskowy bal ke krutym stołpam kóždeje Kulowskeje póstniskeje sezony. Minjenu sobotu bě w sportowej hali zaso tójšto zajimawych kostimow widźeć, za kotrež su jich nošerki a nošerjo wočiwidnje njeličomne hodźiny dźěła nałožili.
Wosebite chłóšćenki běchu, hdyž so cyłe skupiny w samsnym kostimje prezentowachu. Tak přichadźachu na přikład Koćinske „flamingi“, „tajne nošerki datow“ z Wojerec, „zubne soniny“ ze Salowa, Sulšečanske žony jako „sexy čorne sroki“, z čimž poćahowachu so na němske pomjenowanje rěki, kotraž přez jich wjes ćeče, Němčanske „gladiatorki“ kaž tež holcy z Čorneho Chołmca a Halštrowskeje Hole jako „lěsne kuzłarki“.
szl_Latn szl_Latn szl_Latn